‘Regering nie bereid om hand in sak te steek teen misdaad’Bheki Cele (Foto: Rasaad Adams) Die regering paai dat hy misdaad wil hokslaan, maar is nie bereid om geld op die bekamping van misdaad te bestee nie, sê kenners ná Enoch Godongwana, minister van finansies, se lewering van die mini-begroting. Ian Cameron, direkteur van gemeenskapsveiligheid by Action Society, wys daarop dat die huidige agterstand in die verwerking van forensiese DNS-toetse in misdaadverwante sake met 80 000 toegeneem het in plaas daarvan om af te neem. “Tog beskou die regering dit nie as genoeg van ’n verleentheid om die begroting op te stoot nie.” Cameron herinner ook daaraan dat Bheki Cele, minister van polisie, tot op hede geen vennootskap met die private sektor aangegaan het in ’n poging om dié reuseagterstand te takel nie. Dit ten spyte daarvan dat universiteite en private laboratoriums aangebied het om die Nasionale Forensiese Laboratorium met die agterstand by te staan. Prioriteite Die tesourie het die Suid-Afrikaanse Polisiediens (SAPD) se uitgawes vir 2022/’23 op R110,2 miljard geraam. R1,7 miljard hiervan is egter alleenlik vir die beskermingsdienste vir kabinetsministers, adjunkministers en ander hooggeplaastes toegewys. Dit terwyl slegs R1,4 miljard aan die Nasionale Forensiese Laboratorium toegewys is. “Dit is duidelik dat die minister van polisie nie sy departement se begroting behoorlik kan prioritiseer of bestuur nie,” sê Cameron. Hopeloos te min konstabels Godongwana het tydens die minibegroting aangekondig dat ’n bykomende 15 000 konstabels oor die volgende drie jaar gewerf sal word in ’n poging om misdaad te bekamp. “Aan die een kant is dit beslis goeie nuus, want veiligheid is ’n reuse-uitdaging in die land wat grootskaalse impak op die ekonomie ook het,” sê Bennie van Zyl, hoofbestuurder van TLU SA. Enoch Godongwana, minister van finansies, tydens Woensdag se toespraak. (Foto: Elmond Jiyane/GCIS) “Dit is egter ook ŉ realiteit dat 15 000 polisielede oor drie jaar nie alleen die antwoord is nie en dat soveel meer nodig is om die land se misdaad te takel. Ek sal graag wou sien dat meer spesialiseenhede tot stand kom,” sê Van Zyl. Herman Mashaba, president van ActionSA, beaam dié siening. “Al is 15 000 bykomende konstabels ŉ welkome toevoeging tot ons polisiemag, is dit onvoldoende en onwaarskynlik om aandag te gee aan die bestuursprobleme binne ons sekuriteitsgroepering.” Te min geld vir bekamping van geslagsgebaseerde geweld Cameron het ná die minibegroting ook die gebrek aan geld om howe vir seksuele misdrywe toe te rus en by te werk uitgewys. Die departement van justisie het aan Action Society aangedui dat die begroting vir die stigting van 80 howe vir seksuele misdrywe R50 000 in die boekjaar 2022/’23 is. Cameron sê egter die bedrag is nie eens genoeg om een só ŉ hof op die been te bring nie. “Die regering is baie uitgesproke teen geslagsgebaseerde geweld, maar hul prioriteite verander wanneer dit kom by praktiese optrede daarteen.” “Ons regering moet aktief begin om geld te bestee waar dit nodig is. Indien hulle sê dat geslagsgebaseerde geweld ŉ tweede pandemie is, moet hulle soveel moontlik hulpbronne daarvoor bewillig en dit verantwoordelik en doeltreffend bestee.”